6 JANUARIE Fil 2:9,10 Christus het die hoogste naam in die hele skepping ontvang omdat hy Sy werk van verlossing in opdrag van die Vader gedoen het. Hy is deur die wêreld verneder maar nie die wêreld is die baas nie. Die HERE neem die laaste en beslissende besluit. Hy het Jesus Christus verhoog. Hoe belangrik en beslissend is dit vir ons dat ons met ons hart omhoog toe kyk. Ek dink nou aan wat die Here Jesus self in Johannes 3 sê: "En niemand het opgevaar in die hemel nie, behalwe Hy wat uit die hemel neergedaal het, naamlik die Seun van die mens wat in die hemel is. En soos Moses die slang in die woestyn verhoog het, so moet die Seun van die mens verhoog word, sodat elkeen wat in Hom glo nie verlore gaan nie, maar die ewige lewe kan hê." vs 13-15
Dit beteken dat wie nie verlore wil gaan nie na die kruis moet kyk. Wie na die kruis kyk bly nie net na die kruis kyk vir die vergifnis van sy eie skuld nie. Wie gelowig na die kruis kyk, kyk nog verder boontoe. Hy kyk na die hemel om op Christus as Sy Koning te let en om te vra om die nuwe lewe wat die HERE deur die Gees van Christus wil gee. Dan wil jy regtig lewe as Christus se onderdaan.Onderdanig aan Hom as jou Heer omdat jy nie 'n beter lewe kan kry nie. Omdat jy nie beter as mens regtig tot jou doel kan kom nie. Onderdanig wees aan Christus is regtig heerlik omdat jy dan die beste Heer dien wat bestaan. Leer deur die Gees elke dag met liefde sê dat Christus jou Heer is! Om so te leef!